ตลท.โรดโชว์ปี2555
ชูไทยศูนย์กลางเศรษฐกิจโลกตปท.ถือหุ้นไทยเพิ่มเป็น25%
30 ธ.ค. 2554

ชูไทยศูนย์กลางเศรษฐกิจโลกตปท.ถือหุ้นไทยเพิ่มเป็น25%
ตลท.ชูกลยุทธ์เมืองไทยเป็นศูนย์กลางเศรษฐกิจโลก นำเสนอโรดโชว์นักลงทุนต่างประเทศ ประเดิมกับดีบีเอส 12 ม.ค.
นายภากร ปีตธวัชชัย รองผู้จัดการตลาดหลักทรัพย์แห่งประเทศไทย (ตลท.) เปิดเผยว่า ปี 2555 ตลท.เตรียมชูกลยุทธ์ประเทศไทยเป็นศูนย์กลางเศรษฐกิจของโลกไปนำเสนอข้อมูล (โรดโชว์) แนะนำนักลงทุนต่างประเทศ ซึ่งเห็นได้จากตอนเกิดปัญหาน้ำท่วม ทำให้รู้ว่าไทยเป็นศูนย์กลางการผลิตชิ้นส่วน หรือสินค้าสำคัญของประเทศต่างๆ ทั่วโล




“ตลท.นำเสนอให้นักลงทุนต่างชาติเห็นว่า ประเทศไทยไม่ได้เล็กอย่างที่คิด และในอนาคตอันใกล้ไทยยังเป็นศูนย์กลางการเจริญเติบโตทางเศรษฐกิจของกลุ่มประเทศอินโดจีน ที่หลายประเทศกำลังมีอัตราการเติบโตทางเศรษฐกิจที่ดี” นายภากร กล่าว
ขณะที่ปีนี้ได้นำเสนอความสามารถของบริษัทจดทะเบียน (บจ.) ของไทย ที่ไม่ว่าจะประสบปัญหา หรือผ่านวิกฤตการณ์อะไรมา ก็มีผลประกอบการที่เติบโตต่อเนื่องได้
นายภากร กล่าวว่า แผนการโรดโชว์ปีนี้ยังคงดำเนินการสานต่อจากปีที่แล้วอย่างต่อเนื่อง โดยจะเดินทางไปประมาณ 7 ครั้ง แบ่งประเทศเป็น 3 กลุ่ม 
1.กลุ่มแรก คือ ประเทศที่ต้องเดินทางไปให้ข้อมูลอยู่เป็นประจำ เช่น นิวยอร์ก โตเกียว ลอนดอน บอสตัน ชิคาโก สิงคโปร์ ฮ่องกง 2.กลุ่มประเทศที่มีสถาบันการเงินขนาดใหญ่ หรือมีกองทุนที่มีการเคลื่อนย้ายเงินลงทุนเร็ว (เฮดจ์ฟันด์) อย่างปีที่แล้วไปกรุงเอดินบะระ สกอตแลนด์ กรุงเฮก เนเธอร์แลนด์ และมิลาน อิตาลี โดยปี 2555 มีกำหนดการไปกรุงโทรอนโต แคนาดา ในเดือน ส.ค. และ 3.กลุ่มประเทศที่เราต้องไปแนะนำตัวถึงบ้าน เพราะเห็นถึงศักยภาพการลงทุน เช่น จีน ญี่ปุ่น มาเลเซีย ซึ่งถือว่ากลุ่มนี้เป็นลูกค้ากลุ่มใหม่สำหรับไทย
“ปี 2554 ตลาดหลักทรัพย์ไปโรดโชว์กลุ่มประเทศที่มีสถาบันการเงินใหญ่ และประเทศที่เราเพิ่งแนะนำตัวไปอาจจะยังไม่เห็นผลที่เป็นรูปธรรมถึงขั้นที่เขาต้องมาลงทุน แต่ถือว่าเป็นเรื่องที่ดีที่เขามีความเข้าใจภาพการลงทุนในตลาดทุนไทยมากขึ้น ซึ่งที่ผ่านมาเขาไม่เห็นช่องทางการลงทุนของไทย และคิดว่ามีข้อจำกัดให้ต่างชาติเข้ามาลงทุนในไทย จึงได้มีการอธิบายถึงการลงทุนผ่านไทยเอ็นดีวีอาร์ให้ชัดเจน ประกอบกับที่ผ่านมาก็เริ่มเห็นความร่วมมือกับญี่ปุ่นในการออกสินค้าใหม่อีทีเอฟ และคาดว่าในอนาคตต้องมีความร่วมมือในผลิตภัณฑ์อื่นอีก” นายภากร กล่าว
สำหรับปี 2554 นักลงทุนต่างชาติมีสัดส่วนการลงทุนในตลาดหุ้นไทยเพิ่มขึ้นเป็น 23-25% เมื่อเทียบกับปีก่อนซึ่งอยู่ที่ 20% 
ทั้งนี้ ในปี 2555 ตลท.จะเดินทางไปโรดโชว์ที่สิงคโปร์เป็นประเทศแรกร่วมกับบริษัทหลักทรัพย์ (บล.) ดีบีเอส วิคเคอร์ส (ประเทศไทย)
นางภัทธีรา ดิลกรุ่งธีระภพ ประธานเจ้าหน้าที่บริหาร บริษัทหลักทรัพย์ ดีบีเอสฯ กล่าวว่า บริษัทไปโรดโชว์กับตลาดหลักทรัพย์ร่วมกับบริษัทจดทะเบียน 8 แห่ง ซึ่งอยู่ในกลุ่มอุปโภคและบริโภค เช่น บริษัท เจริญโภคภัณฑ์อาหาร (CPF) บริษัท เซ็นทรัลพัฒนา (CPN) บริษัท ไมเนอร์ อินเตอร์เนชั่นแนล (MINT)